CELEX: 62017CN0073
Language: ro
Date: 2017-02-09 00:00:00
Title: Cauza C-73/17: Acțiune introdusă la 9 februarie 2017 – Republica Franceză/Parlamentul European

3.4.2017   
            
            
               RO
            
            
               Jurnalul Oficial al Uniunii Europene
            
            
               C 104/37
            
         Acțiune introdusă la 9 februarie 2017 – Republica Franceză/Parlamentul European
   (Cauza C-73/17)
   (2017/C 104/53)
   Limba de procedură: franceza
   
      Părțile
   
   
      Reclamantă: Republica Franceză (reprezentanți: F. Alabrune, D. Colas, B. Fodda și E. de Moustier, agenți)
   
      Pârât: Parlamentul European
   
      Concluziile
   
   
               —
            
            
               Anularea ordinii de zi a ședinței Parlamentului European din ziua de miercuri 30 noiembrie 2016 [documentul P8_0J (2016)11-30], în măsura în care aceasta prevede dezbateri în plen asupra proiectului comun de buget general convenit în cadrul comitetului de conciliere; a ordinii de zi a ședinței din ziua de joi 1 decembrie 2016 [documentul P8_0J (2016)12-01], în măsura în care prevede un vot urmat de explicații privind votul asupra proiectului comun de buget general; a Rezoluției legislative a Parlamentul European din 1 decembrie 2016 privind proiectul comun de buget general [documentul TS-0475/2016, P8_TA-PROV(2016)0475 în versiunea provizorie], precum și a actului prin care, în conformitate cu procedura prevăzută la articolul 314 alineatul (9) TFUE, președintele Parlamentului European a constatat că bugetul a fost adoptat definitiv;
            
         
               —
            
            
               menținerea efectelor actului prin care președintele Parlamentului European a constatat că bugetul general al Uniunii aferent exercițiului financiar 2017 a fost adoptat până când acest buget va fi definitiv adoptat printr-un act conform cu tratatele, într-un termen rezonabil calculat de la data pronunțării hotărârii;
            
         
               —
            
            
               obligarea Parlamentului European la plata cheltuielilor de judecată.
            
         
      Motivele și principalele argumente
   
   
               1.
            
            
               Prin intermediul acțiunii formulate, guvernul francez solicită anularea a patru acte adoptate de Parlamentul European în cadrul exercitării competenței sale bugetare, cu ocazia sesiunii plenare suplimentare care a avut loc la 30 noiembrie și la 1 decembrie 2016 la Bruxelles.
            
         
               2.
            
            
               Primul și al doilea act a căror anulare este solicitată de guvernul francez sunt ordinea de zi a Parlamentului European din ziua de miercuri 30 noiembrie 2016 și ordinea de zi a Parlamentului European din ziua de joi 1 decembrie 2016, în măsura în care acestea prevăd dezbateri în plen asupra proiectului comun de buget general aferent exercițiului financiar 2017 și, respectiv, un vot urmat de explicații privind votul asupra acestui proiect comun de buget general.
            
         
               3.
            
            
               Al treilea act atacat este Rezoluția legislativă a Parlamentul European din 1 decembrie 2016 privind proiectul comun de buget general.
            
         
               4.
            
            
               În sfârșit, guvernul francez solicită anularea actului prin care, în conformitate cu articolul 314 alineatul (9) TFUE, președintele Parlamentului European a constatat că bugetul a fost adoptat definitiv. După cum rezultă în special din procesul-verbal al ședinței Parlamentului European din ziua de joi 1 decembrie 2016, este vorba despre declarația președintelui Parlamentului European, iar apoi despre semnarea de către acesta din urmă a bugetului general, intervenite în urma votării rezoluției legislative privind proiectul comun de buget general.
            
         
               5.
            
            
               Prin intermediul motivului unic, guvernul francez consideră că cele patru acte atacate trebuie să fie anulate pentru motivul că încalcă Protocolul nr. 6 anexat la TUE și la TFUE și Protocolul nr. 3 anexat la Tratatul CEEA, care privesc stabilirea sediilor unor instituții și ale anumitor organe, oficii, agenții și servicii ale Uniunii Europene.
            
         
               6.
            
            
               Astfel, rezultă atât din protocoalele privind sediile instituțiilor, cât și din jurisprudența Curții că Parlamentul European nu își poate exercita competențele bugetare pe care i le conferă articolul 314 TFUE în cursul sesiunilor plenare suplimentare care se desfășoară la Bruxelles, ci trebuie să le exercite în cursul sesiunilor plenare ordinare care se țin la Strasbourg.
            
         
               7.
            
            
               Cu toate acestea, dat fiind că legalitatea actului președintelui Parlamentului European atacat nu este contestată din cauza finalității sau a conținutului acestuia, ci doar întrucât acest act ar fi trebuit să fie adoptat în cursul unei sesiuni plenare ordinare, la Strasbourg, necesitatea garantării serviciului public european, precum și motive importante de securitate juridică justifică, potrivit guvernului francez, menținerea acestui act până la adoptarea unui nou act conform cu tratatele.